Muharrem Demirok
Muharrem Demirok (født 1976) blev i februar 2023 på Centerpartiets ekstraordinære kongres i Helsingborg valgt som ny partiformand for Centerpartiet. Han efterfulgte på denne post Annie Lööf som – angiveligt af personlige årsager – valgte at træde tilbage som formand.
Demirok er indtil videre forholdsvis ukendt landspolitisk. Han har delvis tyrkisk baggrund og dobbelt statsborgerskab; han har dog oplyst, at han er ved at afvikle sit tyrkiske statsborgerskab. Han voksede op i en forstad til Stockholm og studerede senere statskundskab ved Linköpings Universitet.
Han har tidligere været kommunalråd (svarer nærmest til borgmester) i Linköping, men han blev ved riksdagsvalet i september 2022 valgt ind i Riksdagen, naturligvis for Centerpartiet.
Demirok er partiets uddannelsespolitiske talsmand, og det forventes, at et af de områder, han vil lægge vægt på, netop bliver skolepolitikken, som i disse år er ganske omstridt i Sverige. Han har dog også været hurtig til at pege på, at klimaproblemerne og problemerne med den stigende kriminalitet i Sverige er vigtige for Centerpartiet. Hertil kommer, at landdistrikternes mange problemer også er vigtige for det gamle bondeparti, som ved riksdagsvalget i september 2022 klarede sig dårligere i landområderne, end man havde håbet på.